מפעילת הסלולר הקוריאנית SK שוקלת להשקיע בבלוקבאסטר פושטת הרגל - גלובל - TheMarker
מפעילת הסלולר הקוריאנית SK שוקלת להשקיע בבלוקבאסטר פושטת הרגל
בלוקבאסטר פשטה רגל בספטמבר האחרון לאחר שהתקשתה לעמוד בתחרות מצד האינטרנט ושירות נטפליקס
SK טלקום, מפעילת הסלולר הגדולה בדרום קוריאה, שוקלת להשקיע ברשת השכרות הסרטים פושטת הרגל בלוקבאסטר, כך אמרו מקורבים לחברה לרויטרס.
בלוקבאסטר, אשר פשטה רגל בהליך הגנה מפני נושים בספטמבר, הסכימה בפברואר למכור את עצמה לקבוצת נושים ב-290 מיליון דולר במסגרת הצעת "סוס חיפוי", שהיא הצעה ראשונית שעל מועמדים נוספים לרכישה לעקוף אם ברצונם לרכוש את החברה.
"אנחנו שוקלים להשקיע בבלוקבאסטר היות שאנחנו מחפשים הזדמנויות השקעה רבות מעבר לים. אך עדיין לא החלטנו על הפרטים", אמר לרויטרס גורם ב-SK, אשר שולטת בכ-50% משוק הסלולר המקומי בדרום קוריאה.
אנליסטים הופתעו מהדיווחים על ההשקעה הצפויה של SK. "אנחנו קצת מבולבלים לגבי העניין, משום שקשה לנו לחשוב על שיתוף פעולה מיידי ומפני שהארגון מחדש הדרוש בחברה עלול להיות יקר מאוד", אמר דיוויד לי, אנליסט ב-CLSA.
בלוקבאסטר, שלה 2,500 סניפים, הגישה בקשה לפשיטת רגל בהליך הגנה מפני נושים (צ'פטר 11) בספטמבר, לאחר שבמשך השנים האחרונות התקשתה לעמוד בתחרות מצד נטפליקס והורדות הסרטים באינטרנט.